ทหารไทย-เขมรซื้อโลงศพให้วัดช่วยผู้ยากไร้
เมื่อเวลา 10.00 น. วันที่ 21 ก.ย. ที่กองร้อยทหารพรานที่ 1201 หน่วยเฉพาะกิจกรมทหารพรานที่ 12 กองกำลังบูรพา บริเวณจุดตรวจ อ.05 หน้าด่านพรมแดนอรัญประเทศ จ.สระแก้ว ได้มี พ.ท.เจีย ดา หัวหน้ากองพันสารวัตรทหารกัมพูชา ประจำกรุงปอยเปต อ.โอวโจวโรว จ.บันเตียเมียนเจย ของกัมพูชา พ.ต.อ.โอม สุพอล หัวหน้าตำรวจ อ.โอวโจวโรว จ.บันเตีย-เมียนเจย ของกัมพูชา และนายตัง กวง อายุ 45 ปี พ่อค้านำเข้าสินค้าบริเวณด่านพรมแดนอรัญประเทศ ชาวกัมพูชาได้เดินทางเข้าพบหารือขอความร่วมมือกับ ร.อ.อภินันท์ สงครามชัย ผบ.ร้อย ทพ.1201 ฉก.กรม ทพ.12 กกล.บูรพา กรณีวัดตามชนบทในพื้นที่ อ.โอวโจวโรว จ.บันเตียเมียนเจย ประเทศกัมพูชา กำลังประสบปัญหาได้รับความเดือดร้อนขาดแคลนโลงศพ,สืบเนื่องมาจากชาวกัมพูชาตามหมู่บ้านต่างๆ ในพื้นที่ใกล้วัดได้เสียชีวิตทั้งจากโรคภัยไข้เจ็บและอุบัติเหตุ และส่วนใหญ่เป็นชาวบ้านที่ยากจนไม่มีเงินแม้แต่จะซื้อโลงใส่ศพ ต้องใช้ผ้าห่อศพแล้วนำมาไว้ที่วัดเพื่อให้วัดทำการเผาศพให้ บางวันมีถึง 3-4 ศพ ทาง พ.ท.เจีย ดา หน.สห.ปอยเปตฯ และ พ.ต.อ.โอม สุพอล หน.ตำรวจ อ.โอวโจวโรว จึงได้ขอความร่วมมือกับนายตัง กวง เดินทางเข้ามาพบหารือและขอความร่วมมือดังกล่าว ซึ่งผลจากการหารือร่วมกันจึงตกลงกันรวบรวมเงินสดไปประสานร่วมทำบุญซื้อโลงศพจากมูลนิธิกู้ภัยอรัญประเทศ อ.อรัญประเทศ จ.สระแก้ว ได้จำนวน 60 โลง เพื่อนำไปบริจาคให้วัดต่างๆในเขต อ.โอวโจวโรว จ.บันเตีย–เมียนเจย หลังจากนั้น จนท.มูลนิธิกู้ภัยอรัญประเทศ ได้นำโลงศพที่ร่วมกันทำบุญซื้อมาบริจาค 60 โลง มาส่งให้ที่กองร้อยทหารพรานที่ 1201 หน้าด่านพรมแดนอรัญประเทศ จ.สระแก้ว โดยมี พ.ท.เจีย ดา หน.สห.ปอยเปต และ พ.ต.อ.โอม สุพอล หน.ตร.อ.โอวโจวโรว พร้อมด้วยนายตัง กวง มาทำการรับมอบ,นายตัง กวง พ่อค้านำเข้าสินค้าชาวเขมรด่านพรมแดนอรัญประเทศ เปิดเผยว่า ในช่วงที่ผ่านมาตามวัดต่างๆในเขต อ.โอวโจวโรว จ.บันเตียเมียน–เจย ซึ่งอยู่ตรงข้าม อ.อรัญประเทศ จ.สระแก้ว ต้องรับภาระในการเผาศพชาวเขมรที่ยากจนไม่มีแม้กระทั่งเงินซื้อโลงใส่ศพ ต้องใช้ผ้าห่อศพมาวางเรียงกันบริเวณวัดเพื่อให้พระทำการเผาศพให้ เป็นที่น่าเวทนาและอุจาดตากับผู้พบเห็นเป็นอย่างมาก หน่วยสารวัตรทหารปอยเปตและตำรวจ อ.โอวโจวโรวจึงได้มาขอความร่วมมือและมาปรึกษาหารือกับ ผบ.ร้อย ทพ.1201 ของไทย ในที่สุดจึงเห็นพ้องต้องกันว่าจะรวบรวมเงินสดร่วมกันมาบริจาคทำบุญจัดซื้อโลงศพจากมูลนิธิกู้ภัยอรัญประเทศ เพื่อนำไปบริจาคให้กับวัดต่างๆในเขต อ.โอวโจวโรว จ.บันเตียเมียนเจย เป็นการทำบุญทำกุศลร่วมกันระหว่างไทย-กัมพูชา เพื่อช่วยเหลือศพผู้ยากไร้ชาวกัมพูชาถึงแม้ว่าจะอาจยังไม่เพียงพอต่อความต้องการแต่ถือว่าเป็นจุดเริ่มต้นของการช่วยเหลือ คาดว่าจะมีผู้มาร่วมบริจาคเพื่อซื้อโลงศพให้กับวัดในฝั่งเขมรกันมากขึ้นด้วย.
เมื่อเวลา 10.00 น. วันที่ 21 ก.ย. ที่กองร้อยทหารพรานที่ 1201 หน่วยเฉพาะกิจกรมทหารพรานที่ 12 กองกำลังบูรพา บริเวณจุดตรวจ อ.05 หน้าด่านพรมแดนอรัญประเทศ จ.สระแก้ว  
ซื้อโรงศพ,วัดในชนบท,ขาดแคลนโรงศพ,ตัง กวง,ทำบุญซื้อโลงศพ,มูลนิธิกู้ภัยอรัญประเทศ,สระแก้ว,ศพผู้ยากไร้,ข่าว,ข่าวภูมิภาค,ไทยรัฐฉบับพิมพ์